El Govern inverteix 85’4 milions d'euros en la millora de l'accés a l'Aeroport de Manises
25 de juliol de 2023

• El projecte contempla la creació d'un nou espai per als vianants enjardinat a Manises que connectarà les dues zones del municipi als dos costats de l'actual N-220

Manises, 25 de juliol de 2023. L'accés a l'Aeroport de Manises millorarà en fluïdesa i seguretat viària amb una inversió de 85’4 milions d'euros per part del Govern d'Espanya. La delegada del Govern en la Comunitat Valenciana, Pilar Bernabé, ha mantingut hui una reunió amb l'alcalde de Manises, Javier Mansilla, i altres membres de la corporació municipal, per a abordar els detalls del projecte, que ja ha començat a executar-se. “Esperàvem aquesta inversió des de fa dècades i suposa una gran oportunitat per a Manises ja que cosirà el municipi, que fins ara estava separat per l’N220, amb una zona enjardinada i amb nous serveis”, ha explicat Mansilla. “A més, el soterrament del trànsit suposarà una reducció tant de la contaminació acústica com de l'ambiental i comptarem amb un nou accés al municipi per l'avinguda de Roses”, ha conclós el primer edil de Manises.

“És una obra de gran envergadura del Govern d'Espanya i esperem que siguen unes obres el menys problemàtiques i molestes possible, especialment, per al veïnat de Manises”, ha dit Bernabé. Així, la intervenció del Ministeri de Transport i Agenda Urbana (Mitma) suposarà una millora substancial en l'accés a l'aeroport. Concretament, el projecte contempla l'increment de la capacitat de l'actual carretera N-220 mitjançant la seua duplicació en dues calçades amb dos carrils per sentit, que evitarà “els embossos en hores punta en aquest tram de carretera”. A més, donarà lloc a un enllaç entre l'autovia V-30 en sentit by-pass i Manises-Aeroport i afavorirà la connexió ciclopeatonal amb l'aeroport “unint-lo amb el nucli urbà de Manises amb un triple itinerari segur per a vianants i ciclistes”.

D'altra banda, l'actuació del Mitma inclou la creació d'un espai enjardinat a Manises de 20.000 m², amb zones esportives i parc infantil, que té per objectiu “donar plena connexió rodada i per als vianants entre les dues zones del municipi a banda i banda de l'actual N-220”, d'acord amb la delegada del Govern. A més, el cobriment de la calçada de l'actual N-220 i el soterrament del trànsit rodat “comporta una important reducció del soroll per als veïns de la zona”.

Finalment, segons ha detallat Bernabé, “s'habilitarà una sendera per als vianants al parc natural del riu Túria des d'aquesta zona, creant una nova ruta circular de passeig que uneix camins rurals amb els carrers del municipi”.

Accessos a Fuente del Jarro

L'accés al polígon industrial Fuente del Jarro de Paterna també es veurà millorat mitjançant la construcció de sengles vies col·lectores en l'enllaç de la V-30 i l'eliminació de stops en diversos ramals. A més, es construeix un nou accés rodat, a través de l'actual enllaç de Manises–Paterna, que substitueix al que ja existia, a través del camí de servei de la V-30.

Itineraris alternatius

Amb l'objectiu de preservar la seguretat tant dels treballadors implicats en l'obra com dels usuaris de la via, a partir de hui, 25 de juliol, l’N-220 romandrà tancada.

Per a assegurar la fluïdesa del trànsit durant aquesta afectació s'habilitaran els següents itineraris alternatius degudament senyalitzats:

Itinerari Oest: De la CV-365 a la A-3. Per la V-30, A-7, la CV-370 i la V-11

Itinerari Est: De la A-3 a la CV-365. Per la A-3 i la V-30.